የምጣኔ  ሃብት ሽግግርን ለማሳካት የኢንዱስትሪ ልማት ዋነኛው መንገድ ነው – ጠቅላይ ሚኒስትር ኃይለማርያም
“አጀንዳ 2063 እና የኢንዱስትሪ ልማት” በሚል መሪ ሀሳብ ትናንት ኪጋሊ ውስጥ የአፍሪካ ልማት አዲስ አጋርነት (ኔፓድ) የመሪዎች ውይይት ተካሂዷል።ጠቅላይ ሚኒስት ኃይለማርያም ደሳለኝ በውይይቱ ላይ ባደረጉት ንግግር የኢንዱስትሪ ልማትን በተመለከተ የኢትዮጵያን ተሞክሮ አቅርበዋል።በንግግራቸውም ኢትዮጵያ በሁለተኛው የእድገትና ትራንስፎርሜሽን እቅድ ዘመን ፈጣን የኢንዱስትሪ ልማት ለማስመዝገብ እየሰራች መሆኑን ገልጸዋል።በዚህም በማምረቻ ኢንዱስትሪ ዘርፉ በየዓመቱ 22 ከመቶ ዕድገት ለማስመዝገብ ግብ አስቀምጣ እየሰራች መሆኗን ነው የገለጹት ።በተፈጥሮና ሰው ሃብት ላይ ተመስርቶ ከቀሪው ምጣኔ ሃብት ጋር ግንኙነትና ትስስር በመፍጠር ላይ ላተኮረው የኢንዱስትሪ ልማት ስትራቴጅ ስልቶች ተነድፈው እየተሰሩም ነው ብለዋል።በዘርፉ የማስፈጸም አቅም፣ ኢንቨስትመንትና ሁለገብ ድጋፍ፣ ምርታማነት፣ ተወዳዳሪነት እና ጥራት በዋናነት ትኩረት እንደተሰጣቸውም አስታውቀዋል።በማምረቻ ኢንዱስትሪ ዘርፍ በተሰጠው ትኩረትም ከፍተኛ ትምህርት ተቋማትና የቴክኒክና ሙያ ተቋማት ከዘርፉ ጋር የሚኖራቸው ትስስርና የኢንዱስትሪ ፓርኮች ግንባታ ወሳኝነት እንዳለቸውም ነው ያስገነዘቡት።ልማቱ ከጥቃቅን እስከ ከፍተኛ ባሉ የኢንዱስትሪው ልማት ደረጃዎች እንደሚካሄድ ያወሱት ጠቅላይ ሚኒስትሩ፤ ሃገሪቱ ውጤታማ የሆነችበት የጥቃቅንና አነስተኛ ኢንዱስትሪ ልማት እንደሚጠናከርም አመልክተዋል።ከዚህ ጋር ተያይዞም ከተመረቀው የሃዋሳ ኢንዱስትሪ ፓርክ በተጨማሪ፤ በቀጣይ 12 የኢንዱስትሪ ፓርኮች እንደሚገነቡ አንስተዋል ።ጠቅላይ ሚኒስትሩ አፍሪካ የተፈጥሮ ሃብቷንና የሰው ሀይሏን ተጠቅማ የኢንዱስትሪ ሽግግርን ማምጣትና የ2ዐ63 አጀንዳዋን ዕውን ማድረግ እንደምትችልም አስረድተዋል።የመሰረተ ልማት አውታሮች እና የሃይል አቅርቦት መርሃ ግብሮችም ለአፍሪካ የኢንዱስትሪ ልማት እድገት ወሳኝ ድርሻ አላቸውም ነው ያሉት።ኢትዮጵያ በአፍሪካ ኢንዱስትሪ ልማት ቀዳሚ ከሆኑ ሃገራት አንዷ በመሆኗ በተባበሩት መንግሥታት የኢንዱስትሪ ልማት ድርጅት (ዩኒዶ) ዕውቅናና ድጋፍ እንደተሰጣት ይታወሳል።(ኤፍ ቢ ሲ)